1 қараша. ҚАЗАҚПАРАТ КҮНТІЗБЕСІ: АТАУЛЫ КҮНДЕР, ОҚИҒАЛАР, ЕСІМДЕР
DATE: 06:48, 01 Қараша 2014 | GMT +5
TITLE: 1 қараша. ҚАЗАҚПАРАТ КҮНТІЗБЕСІ: АТАУЛЫ КҮНДЕР, ОҚИҒАЛАР, ЕСІМДЕР
URL: https://kaz.inform.kz/news/1-karasha-kazakparat-kuntizbesi-atauly-kunder-okigalar-esimder_a2712281/
META: DATE: 06:48, 01 Қараша 2014 | GMT +5
TOTAL WORDS: 1721
AUTHOR(S):
TEXT: 1 қараша. СЕНБІ. Вегетарианшылдардың халықаралық күні. Ол етсіз тамақ жеушілер қауымдастығының 60 жылдық мерейтойына орай 1994 жылдан бастап атап өтіледі. Алжирдің Ұлттық мейрамы - Төңкеріс күні. Алжир Халық Демократиялық Республикасы - Солтүстік Африкада, Жерорта теңізінің батысында орналасқан мемлекет. Батысында Марокко, Батыс Сахарамен, оңтүстігінде Нигермен, шығысында Ливия, Туниспен шектеседі. Әкімшілік жағынан 15 уәлаятқа бөлінеді. Астанасы - Алжир қаласы. Ресми тілі - араб тілі. Ақша бірлігі - динар. Антигуа мен Барбуданың Ұлттық мейрамы - Тәуелсіздік күні. Антигуа мен Барбуда - Орталық Америкада орналасқан мемлекет. Аумағы Кариб теңізінің шығыс бөлігіндегі Кіші Антиль архипелагының Антигуа, Барбуда және Редонда аралдарын қамтиды. Астанасы - сентджонс қаласы. Мемлекеттік тілі - ағылшын тілі. Ақша бірлігі - шығыс кариб доллары. КХДР-дің баспа күні. Осы күні Корей Еңбек партиясы ОК-інің «Нодон синмун» газетінің алғашқы саны жарық көрген болатын. Болгариядағы халықтық оятушылар күні. Мереке болгарлардың ұлт болып қалыптасуына зор еңбек сіңірген елдің барлық қайраткерлеріне арналған. 47 жылдық үзілістен кейін алғаш рет 1992 жылы атап өтілді. Түркіменстанда денсаулық күні. Жыл сайын қараша айының алғашқы сенбісінде тойланады. 2000 жылы ел президентінің жарлығымен бекітілген. ЕСТЕ ҚАЛАР ОҚИҒАЛАР 50 жыл бұрын Т. Ахтанов атындағы Ақтөбе облыстық драма театрының орыс труппасы құрылды. Осы кезең аралығында 200-ден астам спектакль қойылды. Көптеген қойылымдар негізі - адамдар тағдыры, олардың өсу өрістері, адамгершілік еріктері. Сахна саңлақтары арасындағы танымал есімдер қатарында Леонид Фомин, Людмила Шипкова, Раиса Телеуова, Полина Савицкая, Ольга Павлова, т. 21 жыл бұрын Түрікменстанда жаңа ұлттық валюта - манат қабылданды. 18 жыл бұрын Алматыда бірінші халықаралық «Айналайын» жас таланттар фестивалі өтті. 17 жыл бұрын Ұланбатырда Қазақстанның Моңғолиядағы Елшілігінің ашылу салтанаты өтті. 13 жыл бұрын Оралда «051 - құтқару қызметі» мемлекеттік мекемесі құрылды. 10 жыл бұрын Ақтөбеде «Казахстанская правда» және «Егемен Қазақстан» газеттерінің күні өтті. Қалалық Оқушылар сарайында газеттер делегациясы қаланың қауымдастығымен кездесу өткізді. Кездесу диалог түрінде өрбіді. Еліміздің басты газеттерінің журналистері мұғалімдердің, ардагерлердің, оқушылардың көптеген сұрақтарына жауап берді, атап айтқанда, нашақорлық, қылмыскерлік мәселелерін жариялау жайы көтеріліп, спорт журналистикасын дамыту т. мәселелер әңгімеге арқау болды. «Казахстанкая правда» мен «Егемен Қазақстан» газеттерінің журналистері Қ. Жұбанов атындағы Ақтөбе мемлекеттік университеті журналистика факультетінің студенттері үшін шеберлік сабақтарын өткізіп, өлкетану мұражайында «дөңгелек үстел» ұйымдастырды, «Шалқар» баспаханасында, педагогикалық институтта, «Ақтөбемұнайгаз СНПС» ААҚ-да болып, Алға, Мұғалжар, Хромтау және Шалқар аудандарына барды. 10 жыл бұрын Қарағанды қаласының «Аяла» вокалды-хореографиялық ансамблі Мәскеуде өткен «Толқын үстінде» халықаралық хореографиялық байқауында бірінші орынды жеңіп алды. «Аяла» ансамблі Қарағанды экономикалық университеті жанынан құрылған. «Толқын үстінде» байқауына ТМД-ның әр елдерінен барлығы 47 өнер ұжымы мен 450 әнші қатысты. 9 жыл бұрын Қарағандыда «Ашық Азия - Ашық мұражай» тақырыбында І Орталықазиялық мұражай фестивалі ашылды. Будапешт қаласындағы «Ашық қоғам» институтының және Алматыдағы Гете институтының қолдауымен Қарағанды облыстық мәдениет департаменті мен Дешті-Арт орталығы ұйымдастырған аталмыш фестивальге Қазақстан, Қырғызстан, Тәжікстан және Өзбекстан елдерінен 30-ға жуық мұражайдың қызметкерлері, Германиядан арнайы келген сарапшы қатысты. 9 жыл бұрын құны 9 миллион долларға жуық «Қазақ» теплоходы Ресейдің солтүстік-батысында, Карелиядағы «Онега кеме жасау зауытында» суға түсірілді. «Ресейдің тасымалдау жүйесін 2010 жылға дейін түрлендіру» федералды бағдарламасы аясында жасалған бұл теплоход - жергілікті кеме жасау зауытында соңғы жылдары шығарылған өзі типтес 4-ші кеме. Кеме орман ағаштары мен астықтарды, ірі габаритті жүктерді, сондай-ақ халықаралық стандарттағы контейнерлерді тасымалдауға арналған. Жүк көтергіштігі - 5, 1 мың тоннаны құрайтын «Қазақ» кемесінің ұзындығы - 108, 33 метр, ені - 16, 5 метр, бортының биіктігі - 5, 5 метр. 9 жыл бұрын Павлодардың Шафер үйі мұражайы қазақтың музыка тарихында өзінің қолтаңбасын қалдырған атақты композитор Евгений Брусиловскийдің 100 жылдығына арнап лазерлі дискісін шығарды. Онда атақты сазгердің әндері мен романстары, ол өңдеп, нотаға түсірген қазақтың халық әндері жазылған. Евгений Брусиловский - Қазақстандағы кәсіби музыкалық білім берудің, Құрманғазы атындағы консерваторияның негізін қалағандардың бірі. Оның қазақтың халық әндері негізінде жазған «айманшолпан» және «Қыз Жібек» опералары - қазақтың осы саладағы музыка өнерінің қарлығаштары ғана емес, халқымыздың музыка шығармашылығының алтын қорына айналған асыл дүниелер. 9 жыл бұрын Қызылорда облысындағы ерте замандағы тұрақтарда қазба жұмыстарын жүргізген кезде бірегей заттар табылды. Қазба жұмыстары Жаңадария-Сырдария саласы өзендерінің жағалауында орналасқан Ширек Рабат ескі қаласының аумағында жүргізілді, қазіргі Қызылорда облысының Қармақшы ауданы. Бұл жұмыстар «Мәдени мұра» мемлекеттік бағдарламасының шеңберінде өткізілді. Көлемі 40 гектар жерді алып жатқан екі қатарлы қамал IV-V ғасырларда тіршілік еткен. Бүгінгі таңда ол археологиялық ескерткіштердің тізіміне енген. Қазба жұмыстары кезінде екі метрлік тереңдікте найзаның ұштары, қыш ыдыстары, алтыннан жасалған бұйымдар табылды. 8 жыл бұрын Солтүстік Қазақстан облысында елімізде тұңғыш рет Қазақстан Республикасы Кеден органдары ардагерлері кеңесінің облыстық филиалы құрылды. 7 жыл бұрын Әділет министрлігі мен Қазақстан Республикасы заңнамалар институтының ұйымдастыруымен «Қазақстан Республикасының Конституциясы - Қазақстанның тұрақтылығы мен гүлденуінің негізі» тақырыбында дөңгелек үстел өтті. Онда жаңадан өзгертулер енгізу арқылы қабылданған Ата заңымызға ғылыми түсініктеменің таныстырылымы болды. «Ата заңымызға енгізілген өзгертулер өте зор мағынаға ие болды және бұл үрдістің маңыздылығы отандық ғалымдармен қатар шетелдік кәсіби мамандардың тарапынан да жоғары бағаланып отыр. Осыған орай Конституциямызды толықтай халықаралық талаптарға сай келеді, әрі республикамыздың одан әрі дамуына оң әсер етеді деуге болады. 4 жыл ұшқыш-ғарышкер, Қазақстан халық Батыры, ҚР авиациясының генераллейтенанты Талғат Мұсабаев Құрметті легион ордені Францияның жоғары наградасына ие болды. 4 жыл бұрын Қазақстандық делегация ЮНВТО Атқарушы Кеңесінің сессиясына қатысты. Қазақстан оған 2007 жылдан бастап мүше. 3 жыл бұрын Лев Гумилев атындағы Еуразия ұлттық университетінде «Алаш көсемсөзі» 10 томдығының тұсаукесер рәсімі өтті. Жинақта бұған дейін ғылыми айналымға толық түспеген «Шолпан», «Жас Түркістан», «Сана», «Таң», «Абай» және «Сарыарқа» газет-журналдарының жарияланымдары жан-жақты зерделенеді. 3 жыл бұрын ҚР Ұлттық банкі номиналы 50 000 теңге «proof» сапалы алтын монетаны, номиналы - 5000 теңге және 500 теңге күміс монетаны, сонымен қатар номиналы - 50 теңге нейзильбер монеталарын қолданысқа енгізді. Олар Қазақстан Республикасы Тәуелсіздігінің 20 жылдығына арналды. 3 жыл бұрын ҚР Президенті Нұрсұлтан Назарбаевқа Вьетнам ұлттық университетінің құрметті докторы атағы берілді. 2 жыл бұрын Таразда Халық қаһарманы Ғазиз Байтасовқа ескерткіш тақта қойылды. 1 жыл бұрын Қазақстанда алғаш рет Назарбаев Университетінде «Kaz Myth Fest» студенттік фестивалі өтті. Ол көне қазақ ұлттық мифологиясын насихаттауға арналды. 1 жыл бұрын БҰҰ АТМЭӘК-те ҚР Қоршаған ортаны қорғау министрлігінің қолдауымен «жасыл» экономиканы қолдау және G-Global-ды дамыту Коалициясы ұйымдастырған «Тұрақты даму мақсатындағы әріптестік» атты «Жасыл көпір» серіктестік бағдарламасының тұсаукесері өтті. Іс-шараға қатысушылар Қазақстанның Орталық Азия аймағындағы жасыл экономикаға көшу, су қауіпсіздігі және су қорларын бірігіп басқару мәселелерін ілгеріту рөліне жоғары баға берді. 214 жыл бұрын АҚШ президенті Джон Адамс атқарушы дербес үйде тұратын алғашқы президент атанды. 92 жыл бұрын Мұстафа Кемаль Ататүріктің бастамасымен Түркияда сұлтанат жойылды. 51 жыл бұрын ксрода В. Челомеяның конструкторлық бюросы дайындаған әлемдегі ең алғашқы адам басқаратын маневрлі ғарыш кемесі ұшырылды. 21 жыл бұрын Еуропалық экономикалық қауымдастық Еуропалық одаққа айналды. ЕСІМДЕР 82 жыл бұрын Қазақстан Республикасының қоғам қайраткері, әділет аға кеңесшісі, ішкі қызметтің генералмайоры ДОСБОЛОВ Долда дүниеге келді. Шығыс Қазақстан облысы Жарма ауданында туған. Алматы заң институтын бітірген. 1950-1960 жылдары - Семей облыстық прокурорының көмекшісі, Жаңасемей ауданының прокуроры, Қазақ ҚСР прокуратурасы жалпы қадағалау бөлімінің прокуроры. 1960-1972 жылдары - Қазақ КСР Прокурорының көмекшісі, Тың өлкесі прокуратурасы бөлімінің бастығы, Целиноград облысы прокурорының аға көмекшісі, Қостанай облысы прокурорының орынбасары. 1972-1975 жылдары - Гурьев облысының прокуроры. 1975-1980 жылдары - Қазақстан Компартиясы Орталық Комитетінің әкімшілік органдар бөлімі меңгерушісінің орынбасары. 1980-1984 жылдары - Қазақ КСР ішкі істер министрінің орынбасары, бірінші орынбасары. 1984-1990 жылдары - Қазақ КСР-інің әділет министрі. 1990-1991 жылдары - Қазақ КСР Министрлер Кеңесінің Іс басқармасы әкімшілік органдар бөлімінің консультанты. 1991-1994 жылдары - Қазақстан Республикасы Әділет министрлігі Оқу орындары басқармасының бастығы. 1994-1997 жылдары - Қазақстан Республикасы Жоғарғы соты төрағасының орынбасары қызметтерін атқарған. «Құрмет белгісі» орденімен, бірнеше медальдарымен, және Қазақ КСР Жоғарғы Кеңесінің Құрмет грамотасымен марапатталған. 81 жыл бұрын заң ғылымдарының докторы, профессор, Қазақстан Ұлттық ғылым академиясының академигі, Ш. Уәлиханов атындағы сыйлықтың лауреаты БАЙМАҚАНОВ Мұрат Тәжімұратұлы дүниеге келді. Алматы қаласында туған. Ломоносов атындағы Мәскеу мемлекеттік университетін, Қазақстан Ғылым академиясы Философия және құқық институтының аспирантурасын бітірген. Еңбек жолын Қазақстанның Әділет министрлігінен бастаған. 1962-1992 жылдары Қазақстан Ғылым академиясы Философия және құқық институтының кіші, аға ғылыми қызметкері, ғылыми хатшысы, бөлім меңгерушісі, директордың орынбасары, директор қызметтерін атқарды. 1992-1995 жылдары Қазақстан Республикасы Конституциялық Сотының төрағасы болды. 1996-2002 жылдары «Қайнар» университетінің проректоры, заң факультетінің деканы болып істеді. 1996 жылы «Әділет» жоғары құқық мектебінің проректоры. Ғалымның ғылыми-зерттеу жұмыстарының негізгі бағыттары: мемлекеттік құқық пен өкілеттілік жүйесі, конституциялық құқық, мемлекет және құқық теориясының мәселелері. Қоғамның құқықтық қарым-қатынастарындағы, құқықтық санадағы сан алуан қарама-қайшылықтарды зерттеп, қоғамдық санада құқықтық түсініктің пайда болуы мен қалыптасуын қарастырған іргелі зерттеу жұмыстарына жетекшілік етті. Қазақстан Республикасы Конституциясының жобасын, сондай-ақ, мемлекет басқару органдары туралы заң жобаларын жасауға қатысты. «Мемлекетті басқаруды және құқықты дамытудың заңдылықтары» республикалық ғылыми кеңесін басқарды. Сонымен қатар саясаттану мәселелерін зерттеп, бірнеше іргелі еңбектер жазды. 1978-1993 жылдары Қазақстан саяси ғылымдар қауымдастығын басқарып, АҚШ, Франция, Бразилия, т. елдерде өткен халықаралық конгрестерде сөз сөйледі. 150-ден астам еңбек, соның ішінде 14 монография жариялады. 65 жыл бұрын жазушы, драматург, Қазақстан журналистер одағы Кәкімжан Қазыбаев атындағы сыйлығының иегері ӘБДІКӘРІМОВ Сейілғазы дүниеге келді. Қытай Халық Республикасында туған. 1962 жылы ата жұрты Қазақстанға оралған. Қазақ мемлекеттік университетін бітірген. Мәдениет министрлігінің репертуарлық редакциялық алқасының редакторы, «Қазақ әдебиеті» газетінің аға тілшісі, Қазақ теледидарының комментаторы қызметтерін атқарған. «Аға сержант» атты екі бөлімді драманың, «Үрейлі күндер», «Көпе-көрнеу», «Мазасыз түн», «Қанды қарымта» пьесалары мен «Беу, Қатира-ай» деген бір актілі комедияның, «Белес, белес, белестер», «Өнер мұраты» жинақтардың авторы. 60 жыл бұрын ҚР-ның Пәкістан Ислам Республикасындағы Төтенше және Өкілетті елшісі, Бангладештегі елшісі қызметін қоса атқарушы ШАБАРБАЕВ Бақытбек Сейсебайұлы дүниеге келді. Алматы облысының Көктал ауылында туған. Алматы педагогикалық шетел тілдері институтын, Халықаралық қатынастар дипломатиялық шетелдік қызмет академиясын бітірген. Комсомол қызметінде, орта мектептің мұғалімі болды. 1994 жылдан - ҚР-ның Пәкістандағы елшілігінің атташесі, үшінші хатшысы, Карачидегі ҚР Консулдық пунктінде бірінші хатшы, кеңесші болды. 2002 жылдан ҚР СІМ консулдық қызметі департаментінің кеңесшісі. 2004 жылдан ҚР Дипломатиялық миссиясының кеңесшісі. ҚР-ның Чех Республикасындағы елшілігінің кеңесшісі. 2005 жылдан - ҚР-ның Таиланд Корольдігіндегі уақытша өкілі - БҰҰ-ның ЭСКАТО жанындағы ҚР өкілі. 2006 жылдың маусымынан қазіргі қызметінде. Бірнеше медальдармен, ҚР СІМ құрмет грамотасымен марапатталған. 40 жыл бұрын танымал балуан, еркін күрестен халықаралық дәрежедегі спорт шебері ДЕҢГЕЛБАЕВ Берік Шалғымбайұлы дүниеге келді. Алматы облысының Қаскелең қаласында туған. 1997-2000 жылдары бірнеше мәрте республика чемпионы атағын жеңіп алған. Халықаралық балуандар бәсекелерінде де бірнеше рет жүлделі орындарды иеленген. 2000 жылғы XIII Азия ойындарына қатысқан. 29 жыл бұрын ауыр атлетикадан ҚР құрамасының мүшесі, Азия ойындарының чемпионы, 2012 жылғы Лондон Олимпиадасының чемпионы МАНЕЗА Майя дүниеге келді. Қырғызстанның Тоқмақ қаласында туған. 63 киеліге дейін салмақта ауыр атлетикадан әлем чемпионы. Бірнеше әлемдік рекорд орнатқан. «Құрмет» орденімен марапатталған. ҚР еңбек сіңірген спорт шебері. 418 жыл бұрын итальян кесіндемешісі және сәулетшісі Пьетро ДА КАРТОНА дүниеге келді. 232 жыл бұрын британ мемлекет қайраткері, Ұлыбританияның 24-ші премьер-министрі Фредерик Джон РОБИНСОН дүниеге келді. 136 жыл бұрын аргентиналық ғалым-құқықтанушы, саясаткер, алғашқы латынамерикалық Нобель сыйлығының лауреаты Карлос Сааведра ЛАМАС дүниеге келді. 125 жыл бұрын кеме жасаушы инженер, кеме жасау ісін ұйымдастырушы және торпедалық катер жасаушы ГОЙНКИС Павел Густавович дүниеге келді. 122 жыл бұрын орыс шахматшысы, шахматтан әлеем чемпионы АЛЕХИН Александр Александрович дүниеге келді
